Naista ei passitettu edes sairaalaan, koska hän ei ole enää pakkohoidon tarpeessa.

Lapsen rajusta rääkkäämisestä syytetty 37-vuotias eteläkarjalainen nainen välttyi vankilalta, sillä hänen todettiin olleen tekoaikaan syyntakeeton. Etelä-Karjalan käräjäoikeus katsoi naisen syyllistyneen törkeään pahoinpitelyyn ja lapsen seksuaaliseen hyväksikäyttöön, mutta jätti hänet rangaistukseen tuomitsematta.

Tekijä ei joudu vankilan sijasta edes sairaalaan. Terveyden ja hyvinvoinnin laitoksen (THL) mielentilalausunnossa näet todetaan, ettei nainen enää ole tahdosta riippumattoman hoidon tarpeessa. Hän on siis tekonsa jälkeen tervehtynyt tai saanut toimivaa hoitoa.

Syytteisiin johtaneet rikokset tapahtuivat syyskuussa 2017. Uhri oli alle 10-vuotias tyttö.

Käräjäoikeuden julkisen selosteen mukaan 37-vuotias suuteli ja nuoli uhrin kasvoja ja vartaloa koskematta kuitenkaan sukupuolielimen alueelle. Tämän jälkeen hän pahoinpiteli tytön muun muassa nyrkillä lyömällä, hakkaamalla päätä jalkalistaa vasten, puremalla, vetämällä hiuksista lattiaa pitkin, kuristamalla tai puristamalla hengitystä vaikeuttaen sekä lyömällä ja heittämällä erilaisilla esineillä.

Käräjäoikeuden mukaan pahoinpitely oli erityisen raaka ja julma. Se oli myös kokonaisuutena arvostellen törkeä teon pitkäkestoisuuden vuoksi sekä ottaen huomioon lapsen ja tekijän välinen suhde, jonka takia teko on ollut uhrin näkökulmasta erityisen pelottava.

Syytetty kiisti seksuaalisen tarkoitusperän. Käräjäoikeuden mukaan hän kuitenkin syyllistyi myös lapsen seksuaaliseen hyväksikäyttöön, sillä motiiveista riippumatta tekoa oli pidettävä seksuaalisena ja se oli omiaan vahingoittamaan lapsen kehitystä.